የቅዱስ ያሬድ ሥራዎችን ማስተዋወቅ ላይ  ትኩረት አልተሠጠም ተባለ
በዜማ ድርሰት ትልቅ አስተዋጽኦ ያደረገውን የቅዱስ ያሬድ ሥራዎችን ማስተዋወቅ ላይ ትኩረት እንዳልተሠጠ በአክሱም ከተማ እየተካሄደ ባለው 12ኛው ዝክረ ማህሌት ቅዱስ ያሬድ ዝግጅት ላይ ተገለጸ ።የትግራይ ክልል ባህልና ቱሪዝም ቢሮ ምክትል ኃላፊ ወይዘሮ ዘነቡ ሃለፎም በዝግጅቱ ላይ እንደገለጹት ለዓለም ትልቅ አስተዋጽኦ ያበረከተው ሊቅ ያሬድ በርካታ የዜማናሥራዎችን  ቢያበረክትም ሥራዎቹን አሁን ለሚገኘው ህብረተሰብ በማስተላለፍ ረገድ ተገቢው ሥራዎች እየተከናወኑ አይደለም ብለዋል ።እንደ  ወይዘሮ ዘነቡ ገለጻ ቅዱስ ያሬድ በተወለደባት የአክሱም  ከተማ እንኳን ምንም አይነት ታላላቅ ሥራዎቹን የሚወክልና የሚያንጸባርቅ  ማሳያ አለመኖሩ  ቅዱስ ያሬድ ላደረጋቸው አስተዋጽኦዎች ትኩረት  አለመሠጠቱን ያሳያል ብለዋል ።በግዕዝ የተዘጋጁትን የቅዱስ ያሬድ ሥራዎች ህብረተሰቡ እንዲያውቃቸው  መደረግ አለበት ያሉት ወይዘሮ ዘነቡ የቅዱስ ያሬድን የግዕዝ ሥራዎችን ለማስተዋወቅ የሚያስችል ፕሮጀክት  የክልሉ ባህልና ቱሪዝም መንደፉን አመልክተዋል ።      የአክሱም ዩኒቨርስቲ ፕሬዚዳንት ዶክተር ጸሃዬ አስመላሽ በበኩላቸው በቅዱስ ያሬድ ዙሪያ የተሠሩ ሥራዎች ጥቂት መሆናቸውን ጠቅሰው ለወደፊቱ  በቅዱስ ያሬድ ሥራዎች ላይ ጥናት ለሚያደርጉ ምሁራን  ድጋፍ ይደረጋል ብለዋል ።የሙዚቃ ባለሙያ የሆነው ሰርፀ ፍሬ ስብሃት በበኩሉ ቅዱስ ያሬድ የጥንተ ዜማ ፈጣሪ ቢሆንም ታሪኩ በዓለም የመረጃ  ሰነድ ላይ  እንዲሠፍር የተሠራ ሥራ የለም ብሏል ።በቅርቡ የመጡ የዜማ  ደራሲያን ከቅዱስ  ያሬድ ይልቅ እውቅናን እንዳገኙ የጠቆመው ሰርፀ  ፍሬ  በአገር ውስጥ ለያሬድ የዜማ ትምህርት የሚሠጠው  ሰዓት  እየቀነሰ  መምጣቱን ተናግሯል ።በዝግጅቱ ላይ ቅዱስ ያሬድን የተመለከቱ የተለያዩ ጥናታዊ ጽሑፎች ለታዳሚያን ቀርቧል ።                  